نیب آرڈیننس میں مزید ترامیم، 'یہ حکومتی شخصیات کے لیے این آر او ہے' 
نئے ترمیمی آرڈیننس کے تحت اب نیب چھ اکتوبر سے قبل زیرِ التوا منی لانڈرنگ اور فراڈ کے مقدمات کی تحقیقات جاری رکھ سکے گا جب کہ چھ اکتوبر کے بعد اسے منی لانڈرنگ اور فراڈ کی تحقیقات کا اختیار نہیں ہو گا۔ 
اسلام آباد — اس سے قبل جاری ہونے والے ترمیمی آرڈیننس میں نیب سے چھ اکتوبر سے قبل کے فراڈ اور منی لانڈرنگ کے مقدمات کی تحقیقات کا اختیار واپس لے لیا گیا تھا۔ آرڈیننس کے اجرا سے سابق آصف زرداری، سابق وزیرِ اعلٰی پنجاب اور اپوزیشن لیڈر شہباز شریف، سابق وزیرِ اعظم شاہد خاقان عباسی اور مسلم لیگ (ن) کی نائب صدر مریم نواز کے زیرِ التوا کیسز پر نیب اپنی تحقیقات جاری رکھ سکے گا۔ پاکستان کی اپوزیشن جماعتوں نے اس آرڈیننس کے اجرا کو حکومتی شخصیات کو این آر او دینے کے مترادف قرار دیا ہے جب کہ حکومت اس کا دفاع کر رہی ہے۔ تجزیہ کاروں کا کہنا ہے کہ حالیہ ترمیمی آرڈیننس کے بعد نیب کی آزادانہ حیثیت ختم ہو گئی ہے اور نیب اب حکومتِ پاکستان کا ایک ماتحت ادارہ بن گیا ہے جو حکومت کی مرضی کے بغیر کچھ بھی نہیں کر سکتا۔ نیب کے سابق پراسیکیوٹر عمران شفیق کہتے ہیں کہ دھوکہ دہی اور فراڈ کے مقدمات کی تحقیقات کرنا نیب کا کام نہیں ہے۔ وائس آف امریکہ سے گفتگو کرتے ہوئے اُن کا کہنا تھا کہ نیب حکومتی سطح پر ہونے والی کرپشن کے سدِباب کے لیے بنایا گیا تھا، لیکن اسے ہاؤسنگ سوسائٹیز اور عوامی فراڈ کے کیسز میں اُلجھا دیا گیا ہے۔ نئے آرڈیننس سے نیب کی ساکھ کو پہنچنے والے نقصان پر عمران شفیق کا کہنا تھا کہ نیب کی ساکھ تو نہیں البتہ حکومت کی ساکھ بہت خراب ہو رہی ہے کیوں کہ نیب اس وقت سیاسی انجینئرنگ کا ادارہ بن چکا ہے۔ اُن کا کہنا تھا کہ چیئرمین نیب کے بارے میں اگر قانون پر عمل درآمد ہوتا تو اب تک وہ اپنے گھر جا چکے ہوتے۔ کیوں کہ ان کے عہدے کی مدت مکمل ہو گئی ہے۔ نئے نیب ترمیمی آرڈیننس میں اینٹی منی لانڈرنگ ایکٹ کے تحت دائر ریفرنس نیب کے دائرہ اختیار میں رہیں گے اور اس حوالے سے دائر ریفرنسز پر احتساب عدالتیں ہی سماعت کریں گی۔ زر ضمانت کے تعین کا اختیار احتساب عدالتوں کو ہو گا۔ نئے نیب ترمیمی آرڈیننس کے مطابق چیئرمین نیب کو عہدے سے ہٹانے کا اختیار صدرِ مملکت کے پاس ہو گا، چیئرمین نیب کو ہٹانے کے لیے وہی طریقہ اپنایا جائے گا جو ججز کی برطرفی کے لیے ہے۔ جاری کردہ آرڈیننس کے مطابق اینٹی منی لانڈرنگ ایکٹ کے تحت دائر ریفرنس نیب کے دائرہ اختیار میں رہیں گے، اینٹی منی لانڈرنگ کے تحت دائر ریفرنسز پر احتساب عدالتیں ہی سماعت کریں گی۔ اس آرڈیننس کے آنے کے بعد مضاربہ اسکینڈل کے کیسز پر بھی نیب کا دائرہ اختیار بحال ہو گیا ہے اور منی لانڈرنگ سے متعلق چھ اکتوبر سے پہلے شروع ہونے والے کیسز سابقہ آرڈیننس کے تحت جاری رہ سکیں گے۔ نیب چیئرمین کی مدت ملازمت چار سال ہو گی، ہٹانے کا اختیار صدرِ مملکت کے پاس ہو گا۔ چیئرمین نیب کو ہٹانے کے لیے وہی بنیاد ہو گی جو سپریم کورٹ کے جج کے لیے ہوتی ہے۔ ترمیمی آرڈیننس کے مطابق الیکٹرانک ڈیوائسز کی تنصیب تک پرانے طریقے سے شہادتیں قلم بند کی جائیں گی۔ ترمیمی آرڈیننس کے تحت زر ضمانت کے تعین کا اختیار بھی نیب عدالت کو دے دیا گیا، پہلے ترمیمی آرڈیننس میں جرم کی مالیت کے برابر مچلکے جمع کرانے کی شرط رکھی گئی تھی۔ چھ اکتوبر کو نیب آرڈیننس جاری ہونے سے نیب قوانین میں ابہام سامنے آئے تھے جس کے بعد وزارتِ قانون نے نیب آرڈیننس کی وضاحت کے لیے کمیٹی تشکیل دی تھی۔ عمران شفیق کا کہنا تھا کہ قانون میں صرف ایک ٹرم کے لیے چیئرمین کو رکھا گیا تھا کہ جب انہیں معلوم ہو گا کہ وہ اگلی مدت کے لیے امیدوار نہیں ہیں تو وہ تندہی سے اپنے فرائض سرانجام دیں گے۔ لیکن اگر نیب چیئرمین کو یہ تاثر ملے کہ انہیں توسیع مل سکتی ہے تو وہ حکومتی سطح پر ہونے والی کرپشن بے نقاب کرنے پر توجہ دینے کے بجائے عہدے کی مدت میں توسیع کے لیے حکومتی شخصیات کی خوشنودی حاصل کرنے کی کوشش کریں گے۔ عمران شفیق کا کہنا تھا کہ آسان الفاظ میں کہا جائے تو نیب کا مطلب چیئرمین نیب ہوتا ہے۔ یہ ادارہ آئینی اور قانونی طور پر آزاد ہوتا ہے جس کی آزادی اور غیرجانبداری کو برقرار رکھنے کے لیے اسے مالی طور پر آزاد کیا جاتا ہے۔ اُن کا کہنا تھا کہ اُصولی طور پر چیئرمین نیب کو ہٹانے کا اختیار سپریم جوڈیشل کونسل کے پاس ہوتا ہے، لیکن اب حکومت نے یہ اختیار بھی صدرِ مملکت کو دے دیا ہے۔ لہذٰا جب بھی وہ انتظامیہ کے خلاف کسی کرپشن مقدمے میں کارروائی کا سوچیں گے، اُنہیں عہدے سے فارغ کیے جانے کا ڈر رہے گا۔ پاکستان مسلم لیگ (ن) کے صدر شہباز شریف نے اس آرڈیننس کے اجرا سے متعلق پیر کو ڈی جی خان میں ایک نیوز کانفرنس میں کہا کہ حکومت نے خود کو این آر او دے دیا ہے اور اس آرڈیننس کے ذریعے اپنے کیے گئے غلط فیصلوں اور کرپشن کو چھپانے کی کوشش کی ہے۔ البتہ حکومت کا یہ مؤقف رہا ہے کہ نیب قوانین میں تبدیلی سے ملک میں بدعنوانی ختم کرنے میں مدد ملے گی۔ حکومتی وزرا کا یہ مؤقف رہا ہے کہ نیب ترمیمی آرڈیننس کے ذریعے کسی حکومتی شخصیت کو کوئی فائدہ نہیں پہنچے گا بلکہ ہر کسی کا بے لاگ احتساب ہو گا۔ گزشتہ ماہ چھ اکتوبر کو نیب آرڈیننس 1999 میں ترامیم کر کے صدرِ مملکت نے ایک نیا ترمیمی آرڈیننس جاری کیا تھا جس میں نئے چیئرمین نیب کی تعیناتی تک موجودہ چیئرمین کو کام جاری رکھنے کی اجازت دی گئی تھی۔